Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 109/12/4401	Komárno, 8.3.2012
EEČ : 2-30-25-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátor Okresnej prokuratúry Komárno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
že dňa 14.novembra 2011 v presne nezistenom čase medzi obcou XXXXX a mestom XXXXX našiel vo svojom motorovom vozidle SIM kartu s telefónnym číslom 0917387786, následne túto SIM kartu použil na zrealizovanie telefónnych hovorov od 14.novembra 2011 do 12.decembra 2011 aj napriek tomu, že vedel o tom, že spôsobí škodu inému, čím pre poškodeného XXXXX narodeného XXXXX, trvale bytom XXXXX XXXXX spôsobil škodu vo výške 371,21eur.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX vzniesol dňa 10.februára 2012 pod ČVS: ORP-78/KO-KN-2012 obvinenie XXXXX, narodenému XXXXX za prečin krádeže podľa ustanovenia § 212 odsek 1 Trestného zákona na tom skutkovom základe, že dňa 14.novembra 2011 v presne nezistenom čase našiel vo svojom motorovom vozidle SIM kartu s telefónnym číslom 0917387786, následne túto SIM kartu použil na zrealizovanie telefónnych hovorov od 14.novembra 2011 do 12.decembra 2011 aj napriek tomu, že vedel o tom, že spôsobí škodu inému, čím pre poškodeného XXXXX  narodeného XXXXX, trvale bytom XXXXX XXXXX spôsobil škodu vo výške 371,21eur.
V rámci dokazovania bol vypočutý obvinený, ktorý vyhlásil, že skutok spáchal, svoje konanie oľutoval a žiadal o podmienečné zastavenie trestného stíhania. Obvinený spôsobenú škodu uhradil poštovou poukážkou dňa 13. februára 2012. Spáchanie prečinu je preukázané aj výsluchom  svedka XXXXX, poškodeného XXXXX a faktúrami spoločnosti Orange Slovensko a.s.. 
Z týchto dôkazov jednoznačne vyplynulo, že k spáchaniu hore uvedeného prečinu  zo strany obvineného skutočne došlo. Sám obvinený prehlásil, že skutok spáchal a podrobne opísal jeho priebeh. Ostatné vykonané dôkazy s týmto doznaním korešpondujú. Toto konanie vykazuje všetky zákonné znaky skutkovej podstaty prečinu krádeže podľa ustanovenia  §-u  212 odsek 1 Trestného zákona.
Tohto prečinu sa dopustí ten, kto si prisvojí cudziu vec tým, že sa jej zmocní a spôsobí  tak malú škodu. 
Podľa ustanovenia §-u  216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Za vyššie uvedený prečin možno  uložiť trest odňatia slobody s hornou hranicou trestu odňatia slobody dva roky. Obvinený  pri  svojom výsluchu  po  náležitom poučení prehlásil,  že spáchal skutok, za ktorý je stíhaný a požiadal o podmienečné zastavenie trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. Spôsobenú škodu obvinený nahradil poškodenému.
Tiež bolo zistené, že obvinený nebol doposiaľ súdne trestaný a nemá záznam v ústrednej evidencii priestupkov. 
Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného  a okolnosti prípadu za dostačujúce.
Ak obvinený v priebehu skúšobnej doby povedie riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 
Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

JUDr. Marián Konkolovský
prokurátor